કોઈ માન્યતાને એટલી જડ ન બનવા દો કે એ જીવીએ ત્યાં સુધી ઓગળે જ નહીં. આપણી માન્યતાઓ આપણી હોય છે. પોતાની માન્યતાને વળગી રહેવાનો દરેકને અધિકાર હોય છે. આપણે ફક્ત એ તપાસતા રહેવું જોઈએ કે મારી માન્યતા સાચી અને સારી છેને? એ માન્યતા જુદી હોય તેનો વાંધો નથી, જડ ન હોવી જોઈએ. જડ હોય એ આપણને જ જકડી લેતું હોય છે. પોતાની જડતામાં જ જડાઈ ગયેલા લોકો આપણી આજુબાજુમાં હોય છે. એને જોઈને આપણને લાગે કે આને શેનો ભાર છે? આ કઈ દુનિયામાં વસે છે? આને શું લઈ લેવું છે? ઘણી વખત તો આપણને દયા આવી જાય કે આને જિંદગી જીવતા આવડતું જ નથી. આ માણસ આમ ને આમ પતી જવાનો. આપણે કોઈને બદલી ન શકીએ, માત્ર એટલું ધ્યાન રાખીએ કે આપણે એના જેવા ન થઈ જઈએ. માણસોને મળીને એ પણ શીખવા જેવું છે કે આપણે કોના જેવું બનવું છે!